Ružomberok, 19.4. 2023

**Vec: Zápisnica zo Zasadnutia Výboru a Dozornej rady (DR) Slovenskej spondylochirurgickej spoločnosti SLS (ďalej SSCHS), ktorá sa uskutočnila dňa 19.4. 2023 v Ružomberku.**

**PROGRAM**:

1. Klasifikácia výkonov v spondylochirurgickom programe, povinné medicínske služby v povinnom a doplnkovom programe spondylochirurgia - schválenie pre potreby novelizácie vyhlášky MZ SR č.316 o kategorizácii ústavnej starostlivosti.
2. Definovanie požiadaviek na výkon ambulantných endoskopických a intervenčných (invazívnych) spinálnych výkonov.
3. Postgraduálne vzdelávanie v spondylochirurgii - certifikačný študijný program.
4. Vytvorenie registra spondylochirurgických výkonov vykonaných v Slovenskej republike.
5. Stanovenie termínu Výročného kongresu SSCHS a iných podujatí.
6. Úprava oficiálnej webovej stránky SSCHS.

Zasadnutia Výboru a DR SSCHS sa zúčastnil hlavný odborník MZ SR pre spondylochirurgiu, prezident SSCHS, viceprezident SSCHS, vedecký sekretár SSCHS, člen Výboru SSCHS MUDr. František Pataky a on-line prítomný bol člen Výboru SSCHS MUDr. Juraj Popluhár, PhD. , MBA z dôvodu účasti na stretnutí pracovnej skupiny pre Muskuloskeletálny program, kde bol nominovaný Výborom SSCHS. Svoju neprítomnosť ospravedlnili členovia Výboru SSCHS MUDr. Michal Božík a MUDr. Andrej Džubera, PhD. Svoju neprítomnosť ospravedlnil predseda Dozornej rady MUDr. Kamil Koleják, PhD., Msc. Zasadnutia Výboru a DR SSCHS sa nezúčastnili MUDr. Peter Tisovský, PhD. a MUDr. Martin Lajoš. Hosťom Zasadnutia Výboru a DR SSCHS bol prednosta Neurochirurgickej kliniky ÚVN – FN a riaditeľ ÚVN – FN doc. MUDr. Róbert Rusnák, PhD. Výbor SSCHS bol pri prítomnosti piatich členov uznášaniaschopný.

1. V rámci programu pediatrickej spondylochirurgie sa Výbor SSCHS jednohlasne uzniesol, že liečba detských deformít chrbtice sa sústredí do špecializovaných centier. V súčasnosti sa jedná o dve centrá: Oddelenie pediatrickej ortopédie FNsP Žilina a Ortopedická klinika LF UK a Národného ústavu detských chorôb. Program pediatrickej spondylochirurgie sa v podmienkach Slovenskej republiky nedá aplikovať na konkrétnu úroveň nemocnice. MUDr. Juraj Popluhár, PhD., MBA zadefinuje pediatrický ekvivalent spondylochirurgického programu. V rámci programu pre spondylochirurgiu (dospelí) sa Výbor SSCHS jednohlasne uzniesol, že spondylochirurgický program (program 3. úrovne) bude pre nemocnice 3. úrovne povinný (program bude povinný od 1.1. 2028 v logickej nadväznosti na povinnosť neurochirurgického programu v nemocniciach 3. úrovne, v ktorom sú zdieľané niektoré medicínske služby zo spondylochirurgického programu, do uvedeného termínu zostáva spondylochirurgický program ako doplnkový). Pre nemocnice 2. úrovne bude spondylochirurgický program naďalej doplnkový. Zrušenie možnosti poskytovania doplnkového programu nemocniciam II. úrovne by viedlo k zániku činnosti niektorých pracovísk so spondylochirurgickým programom (napr. Neurochirurgická klinika FNsP Nové Zámky). Pre nemocnice 4. a 5. úrovne bude spondylochirurgický program povinný (nemocnice uvedených úrovní musia vykonávať všetky medicínske služby, vrátane cerviko-kraniálneho prechodu a sakra, v týchto službách však nebude stanovený minimálny počet výkonov pre ich sporadický výskyt - nebudú teda začlenené do hodnotiacich kritérií plnenia úrovne programu).

Výbor sa uzniesol, že pri doplnkovom spondylochirurgickom programe budú povinné tieto skupiny medicínskych služieb:

- Degeneratívne a zápalové spondylopatie (okrem chirurgickej liečby instabilít chrbtice a zápalových spondylopatií v segmentoch C0-C2 a chirurgickej liečby degeneratívnych ochorení, zápalových spondylopatií a instabilít v segmentoch S2-Co + sakroiliakálne kĺby).

- Nádory (okrem radikálnej a paliatívnej chirurgickej liečby nádorov chrbtice v segmentoch S1-Co).

- Úrazy (okrem chirurgickej liečby úrazov chrbtice bez a s neurologickým deficitom - segmenty C0-C2 a chirurgická liečba úrazov chrbtice bez a s neurologickým deficitom – S1-Co).

Skupina deformít zostáva ako nepovinná služba. Výbor sa uzniesol, že v skupine medicínskych služieb Úrazy (na návrh pracovnej skupiny Slovenskej spondylochirurgickej spoločnosti pre úrazy chrbtice) sa vypustia služby s názvom chirurgická liečba úrazov chrbtice s instabilitou vo všetkých anatomických lokalitách.

2. Výbor SSCHS sa uzniesol, že ambulantné endoskopické spinálne výkony môže vykonávať len atestovaný neurochirurg, ktorý musí byť schopný konvertovať výkon na otvorený a ošetriť komplikácie v spinálnom kanáli. Súkromné zdravotnícke zariadenie vykonávajúce ambulantné endoskopické výkony musí mať zmluvu s lôžkovým zdravotníckym zariadením, kde môže byť v prípade nutnosti pacient prevezený za účelom riešenia komplikácií uvedených výkonov. Uvedené opatrenie je nevyhnutné pre zaistenie bezpečnosti ošetrenia pacienta.

3. Výbor SSCHS v spolupráci s hlavným odborníkom MZ SR pre spondylochirurgiu v najbližšom období predloží materiály Akreditačnej komisii pre vzdelávanie MZ SR za účelom získania akreditácie *certifikovanej pracovnej činnosti* *v odbore spondylochirurgia.* V súvislosti s uvedenou akreditáciou bude nutné určiť jednotlivých lektorov.

4. Zapojenie Slovenskej republiky do existujúceho medzinárodného registra *Spine Tango EUROSPINE* nie je možné z legislatívnych dôvodov (GDPR). Preto Výbor SSCHS odsúhlasil vytvorenie samostatného slovenského registra spondylochirurgických výkonov, ktorý by kopíroval dlhodobo fungujúci "Register kardiostimulátorov Slovenskej kardiologickej spoločnosti" s aktualizáciou sledovaných parametrov pre potreby SSCHS. Uvedený register by mal zahŕňať inštrumentované aj neinštrumentované výkony realizované na všetkých pracoviskách so spondylochirurgickým programom. Vytvorením dizajnu registra boli poverení MUDr. René Opšenák, PhD. a MUDr. František Pataky. Inštalácia a prevádzka uvedeného registra bude finančne podporená príspevkami sponzorov.

5. V termíne 23. - 24. apríla 2024 sú plánované "Pracovné dni Slovenskej spondylochirurgickej spoločnosti", ktoré bude organizovať Neurochirurgická klinika ÚVN - FN Ružomberok. Výročný kongres Slovenskej spondylochirurgickej spoločnosti sa bude konať 14. - 16. mája 2025 vo Vysokých Tatrách (Grand hotel Bellevue).

6. Výbor SSCHS schválil plán pre vytvorenie anglickej mutácie oficiálnej webovej stránky Slovenskej spondylochirurgickej spoločnosti (spine.sk).

Po vyčerpaní programu bolo Zasadnutie Výboru a DR SSCHS ukončené.

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

 *KONTAKTY členov Výboru SSCHS SLS na obdobie 2022-2026* ***:***

PREZIDENT: MUDr. Peter Durný, PhD. , Neurochirurgická klinika, ÚVN - FN Ružomberok, ul. gen. M. Vesela 21, 034 26 Ružomberok, mobil: +421 911 949 335, tel. 044/4382894, durnyp@uvn.sk

VICEPREZIDENT+POKLADNÍK: MUDr. Róbert Rosival, Neurochirurgické oddelenie, Fakultná nemocnica s poliklinikou Žilina , V. Spanyola 43, 012 07 Žilina, tel. 041/5110282, rosival@fnspza.sk

VEDECKÝ SEKRETÁR : MUDr. René Opšenák, PhD., Neurochirurgická klinika JLF UK, Univerzitná nemocnica Martin, Kollárova 2, 036 59 Martin, mobil: +421 904 200 432, tel. 043/4203588, opsenak@gmail.com

MUDr. Michal Božík, 1. Ortopedicko-traumatologická klinika LF UK, Univerzitná nemocnica Bratislava, Ružinovská 6, 826 06 Bratislava, tel. 02/48234795, e-mail: mbozik@nextra.sk

MUDr. Juraj Popluhár, PhD. , MBA, Pediatrická ortopédia, Fakultná nemocnica s poliklinikou Žilina , V. Spanyola 43, 012 07 Žilina, tel. 041/5110218, juraj.popluhar@fnspza.sk

MUDr. František Pataky, Neurochirurgická klinika LF UPJŠ, FNsP L. Pasteura, Tr. SNP 1, 040 11 Košice , tel. 055/6403568, -3501, patakyf@gmail.com

MUDr. Andrej Džubera, PhD., Neurochirurgická klinika LF SZU, UNsP sv. Michala, a. s., Satinského 1, 835 08 Bratislava tel. 02/32612305,-2308, e-mail: dzuberaa@zoznam.sk

*Kontakty členov Dozornej rady SSCHS SLS na obdobie 2022-2026:*

PREDSEDA DR: MUDr. Kamil Koleják, PhD., MSc. - Neurochirurgické oddelenie, Nemocnica Bory, kkolejak@gmail.com

MUDr. Peter Tisovský, PhD., 1. Ortopedicko-traumatologická klinika LF UK, Univerzitná nemocnica Bratislava, Ružinovská 6, 826 06 Bratislava, tel.: 02/48234300, e-mail: tisovskypeter@hotmail.com

MUDr. Martin Lajoš, Oddelenie úrazovej chirurgie a JIS, Nemocnica Poprad, Banícka 803, 058 01 Poprad , tel. 052/7125111, martin.lajos@zoznam.sk

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

Overil: Zapísal:

MUDr. Peter Durný, PhD., MPH MUDr. René Opšenák, PhD.

 prezident SSCHS vedecký sekretár SSCHS

 MUDr. Róbert Rosival

 viceprezident SSCHS